Hans Christian Schmidt (V), 2007-03-20:
Det forudsættes så i ændringsforslaget, at samtykket fra de øvrige puljedeltagere vil være en forudsætning for tilladelse til at undtage fangstrettigheder af puljefiskeri midt i et puljeår.
Og der vil så også her kunne stilles krav om sikkerhedsstillelse med henblik på at hindre unddragelse af sanktioner som følge af en eventuel overtrædelse i puljefiskeriet.
Opsummerende kan man sige, at ændringsforslaget – efter min opfattelse – indeholder en passende afbalanceret løsning af de forskellige hensyn, nemlig på den ene side hensynet til at få størst mulig fleksibilitet for deltagere i puljefiskeri og på den anden side hensynet til, at denne fleksibilitet ikke sker på bekostning af rimelige hensyn til de øvrige puljedeltagere eller giver mulighed for at unddrage sig sanktioner og omgå andre forpligtelser.
Alt i alt er det jo min opfattelse, at det samlede lovforslag med de ændringer, der følger af ændringsforslagets øgede muligheder for fleksibilitet, vil udgøre de bedst mulige og sikreste rammer for udvidelse af fiskeri i puljer.
Så indeholder ændringsforslaget udskydelse af lovens ikrafttræden til den 1. juni 2007.
Ikrafttrædelsestidspunktet den 1. januar 2008 opretholdes, for så vidt angår reglerne om puljefiskeri.
I øvrigt indeholder ændringsforslaget nogle tekniske konsekvensændringer, jeg ikke vil gennemgå nu, og der skal naturligvis udstedes supplerende regler, og det vil ske snarest muligt efter vedtagelsen.
Der vil således være rimelig tid for fiskerne og deres rådgivere til at forberede sig på det nye regelsæt på puljefiskeri, som iværksættes fra den 1. januar 2008.
Lad mig så bare komme med et par afsluttende bemærkninger.
Jeg er jo glad for, at S, RV, SF og Enhedslisten kan se de positive elementer i puljefiskeriet – det er jeg glad for at høre – også selv om de ikke vil stemme for det, men partierne mener, at de positive elementer undermineres af kapitaliseringen af fiskeriet – det er også det, jeg hører fra ordførerne – i forbindelse med den nye regulering af fiskeriet.
Synspunktet er åbenbart, at »Ny Regulering« skulle forøge udsmid af fisk til skade for havmiljøet.
Jeg mener, at det er en misforståelse at tro, at »Ny Regulering« medfører et øget økonomisk incitament til at foretage ulovlig udsmid af fangster.
S, RV, SF og Enhedslisten mener åbenbart, at fiskerne skulle få en dårligere og mere anstrengt økonomi som følge af »Ny Regulering«, men jeg kan fortælle, at det modsatte er tilfældet.
Den strukturtilpasning, der følger af »Ny Regulering«, betyder, at fiskerflåderne og dermed fisketrykket bliver væsentligt reduceret.
Det betyder et fisketryk, der i højere grad svarer til vores fangstmuligheder, og hertil kommer, at fiskerne får en række muligheder for at skaffe sig de fisk, de har behov for, nemlig gennem sammenlægning og bytning af FKA, overførselsordninger og deltagelse i puljesamarbejder.
Det er klart, at fiskerne selvfølgelig skal lade være med på nogen måde at smide fisk ud, og jeg kan bare sige, at det bliver i hvert fald ikke noget, de kan se en større fordel i ved den nye regulering.
Og jeg kan oplyse, at Fødevareministeriet har igangsat et projekt vedrørende fiskeriets egen kodeks for bæredygtigt fiskeri med henblik på efterhånden at styrke selvjustitsen i fiskeriet.
Det er et langt, sejt træk, men »Ny Regulering« er en forudsætning for, at det giver mening at igangsætte den meget vigtige indsats.
Så jeg er helt uenig i, at »Ny Regulering« skulle medføre øget udsmid af fangster.